రవివర్మ మార్తాండ వర్మ

**రవివర్మ మార్తాండ వర్మ** ఒక భారతీయ న్యూరోసర్జన్, భారతీయ న్యూరోసర్జరీ అగ్రగాములలో ఒకరు, నిమ్హాన్స్ (NIMHANS) వ్యవస్థాపక డైరెక్టర్. పార్కిన్సన్స్ వ్యాధి చికిత్సకు ఇతను ఒక కొత్త శస్త్రచికిత్సా విధానాన్ని కనిపెట్టాడు, ఇది తరువాత *వర్మాస్ టెక్నిక్* గా పిలువబడింది. ఇతను భారత ప్రభుత్వం ఆరోగ్య సేవల మాజీ డిప్యూటీ డైరెక్టర్ జనరల్, మాజీ భారత రాష్ట్రపతి ఆర్. వెంకటరామన్ కు గౌరవ సర్జన్ గా పనిచేశాడు. 1972లో భారత ప్రభుత్వం ఇతనిని భారతదేశ నాల్గవ అత్యున్నత పౌర పురస్కారం పద్మశ్రీతో సత్కరించింది.
## జీవిత చరిత్ర
మార్తాండ వర్మ మావేలిక్కర రాజకుటుంబంలో జన్మించాడు. ఈ కుటుంబానికి ట్రావెన్‌కోర్ రాజకుటుంబంతో సన్నిహిత సంబంధాలు ఉన్నాయి. ఇతని తల్లి అశ్వతీనాళ్ కుట్టి అమ్మ తంబురాన్ అప్పటి ట్రావెన్‌కోర్ మహారాణి సోదరి. వైద్యశాస్త్రంలో గ్రాడ్యుయేషన్ పూర్తయిన తరువాత, బ్రిస్టల్ విశ్వవిద్యాలయంలో మాస్టర్స్ కోర్సు చేశాడు. రాయల్ కాలేజ్ ఆఫ్ సర్జన్స్ ఆఫ్ ఎడిన్‌బర్గ్ ఫెలోషిప్ పూర్తి చేసి భారతదేశపు మొదటి ఐదుగురు న్యూరోసర్జన్లలో ఒకడిగా నిలిచాడు. 1958లో భారతదేశానికి తిరిగి వచ్చి కర్ణాటక రాజధాని బెంగళూరులోని మానసిక వైద్యశాల ఆల్ ఇండియా ఇన్స్టిట్యూట్ ఆఫ్ మెంటల్ హెల్త్ (AIIMH)లో న్యూరోసర్జరీ ప్రొఫెసర్‌గా చేరాడు.  1969లో ఆ సంస్థకు డైరెక్టర్ అయ్యాడు, 1974 వరకు ఆ పదవిలో కొనసాగాడు.

1974లో రాష్ట్ర, కేంద్ర ప్రభుత్వాల భాగస్వామ్యంతో ఆల్ ఇండియా ఇన్స్టిట్యూట్ ఆఫ్ మెంటల్ హెల్త్‌ను నిమ్హాన్స్ (నేషనల్ ఇన్స్టిట్యూట్ ఆఫ్ మెంటల్ హెల్త్ అండ్ న్యూరోసైన్సెస్)గా పునర్వ్యవస్థీకరించినప్పుడు వర్మ దాని వ్యవస్థాపక డైరెక్టర్‌గా ఎంపికయ్యాడు. 1977 వరకు ఆ పదవిలో ఉన్నాడు. 1977లో భారత ప్రభుత్వం ఇతనిని ఆరోగ్య సేవల డిప్యూటీ డైరెక్టర్‌గా ఒక సంవత్సరం కాలానికి నియమించింది. 1978లో తిరిగి నిమ్హాన్స్ కు వచ్చి 1979లో పదవీ విరమణ చేసే వరకు డైరెక్టర్‌గా పనిచేశాడు. బెంగళూరు విశ్వవిద్యాలయం మానసిక ఆరోగ్యం, న్యూరోసైన్సెస్ ఫ్యాకల్టీకి డీన్‌గా, మానసిక ఆరోగ్యం, న్యూరోసర్జరీపై భారత ప్రభుత్వ సలహాదారుగా, భారత మాజీ రాష్ట్రపతి ఆర్. వెంకటరామన్ కు గౌరవ సర్జన్‌గా కూడా సేవలందించాడు.

వర్మ పార్కిన్సన్స్ వ్యాధి పై పరిశోధనలకు గుర్తింపు పొందాడు. ఈ వ్యాధి నియంత్రణకు అతి తక్కువ కోతతో చేసే (minimally invasive) ఒక సాంకేతికతను అభివృద్ధి చేశాడు. ఈ ప్రక్రియను ఇప్పుడు *వర్మాస్ టెక్నిక్* అని పిలుస్తున్నారు. 1963లో వర్మ తొలిసారిగా ప్రవేశపెట్టిన ఈ విధానంలో సిరంజిలను ఉపయోగించి ఫోరామెన్ ఓవల్ (foramen ovale) ద్వారా మెదడులోని సబ్‌థాలమిక్ న్యూక్లియస్‌ను (subthalamic nucleus) చేరుకుంటారు. ఈ మొత్తం ప్రక్రియ 20 నిమిషాల కంటే తక్కువ సమయం పడుతుంది. 1965లో కోపెన్‌హాగన్‌లో జరిగిన అంతర్జాతీయ న్యూరోసర్జన్ల సదస్సులో ఇతను ఈ విధానంపై ఒక పరిశోధనా పత్రాన్ని సమర్పించాడు. వైద్య సదస్సులలో 40కి పైగా పరిశోధనా పత్రాలను సమర్పించాడు, 20కి పైగా వ్యాసాలను ప్రచురించాడు.

మార్తాండ వర్మ ఏపీఎస్ (APS) కళాశాలలో లెక్చరర్‌గా పనిచేసిన మాలతిని వివాహం చేసుకున్నాడు, ఈ దంపతులకు ఇద్దరు కుమారులు. పెద్ద కుమారుడు రవి గోపాల్ వర్మ కూడా న్యూరోసర్జన్, చిన్న కుమారుడు శశి గోపాల్ వర్మ. మార్తాండ వర్మ వయోభారంతో వచ్చే అనారోగ్య సమస్యలతో బాధపడుతూ తన 93వ ఏట 2015 మార్చి 10న బెంగళూరులోని ఎం. ఎస్. రామయ్య మెమోరియల్ ఆసుపత్రిలో మరణించాడు.

వర్మ మల్లిగె మెడికల్ సెంటర్, మణిపాల్ ఆసుపత్రి, ఎం. ఎస్. రామయ్య ఆసుపత్రి వంటి బెంగళూరులోని అనేక ప్రైవేట్ ఆసుపత్రులకు మార్గనిర్దేశం చేశాడు. మల్లిగె మెడికల్ సెంటర్‌లో స్వతంత్ర డైరెక్టర్‌గా కూడా ఉన్నాడు.

నేషనల్ అకాడమీ ఆఫ్ మెడికల్ సైన్సెస్ ఎన్నికైన ఫెలో అయిన వర్మ, 1969లో కర్ణాటక ప్రభుత్వం నుండి రాజ్యోత్సవ ప్రశస్తి అందుకున్నాడు. భారత ప్రభుత్వం 1972లో ఆయనకు పౌర సత్కారం పద్మశ్రీని ప్రదానం చేసింది. 1982లో ఇంటర్నేషనల్ అసోసియేషన్ ఫర్ ది సైంటిఫిక్ స్టడీ ఆఫ్ మెంటల్ డెఫిషియెన్సీ (IASSMD) ప్రపంచ కాంగ్రెస్ నుండి విశిష్ట సాఫల్య పురస్కారం (Distinguished Achievement Award) అందుకున్నాడు. 1967లో సిటిజన్ ఎక్స్‌ట్రార్డినరీ ఆఫ్ బెంగళూరు అవార్డు, 1998లో సర్ విశ్వేశ్వరయ్య అవార్డు కూడా అందుకున్నాడు. న్యూరోలాజికల్ సొసైటీ ఆఫ్ బెంగళూరు ఆయన గౌరవార్థం వార్షిక ప్రసంగ అవార్డును (annual oration award) ఏర్పాటు చేసింది. పదవీ విరమణ తరువాత మరణించే వరకు నిమ్హాన్స్ ప్రొఫెసర్ ఎమెరిటస్‌గా కొనసాగాడు. మద్రాస్ న్యూరో ట్రస్ట్ జీవితకాల సాఫల్య పురస్కారాన్ని కూడా అందుకున్నాడు.

## మూలాలు

## మరింత చదవడానికి
* 
* 
* 
* 
వర్గం:మలయాళీ పౌరులు
వర్గం:2015 మరణాలు
వర్గం:వైద్యరంగంలో పద్మశ్రీ పురస్కార గ్రహీతలు